पूरे एक साल चली घनघोर मोदी-लीला के बाद मई-2014 में सियासत की टोपी से निकले खरगोश ने उत्तर प्रदेश में भी बाकी सबको कछुओं मे तब्दील कर दिया था। ऐसे में नरेंद्र भाई दामोदर दास मोदी और उनके आलम-बरदार अमितभाई अनिलचंद्र शाह इतने अति-आत्मविश्वासी हो जाएं कि सोचने लगें कि उनकी भाजपा उत्तर प्रदेश विधानसभा चुनावों की आगामी सप्तपदी में तीन सौ सीटों का आंकड़ा पार करेगी, तो इसमें उनकी कोई ग़लती नहीं है। पौने तीन साल पहले आखि़र भाजपा ने राज्य की 328 सीटों पर बाकी सबको दूर खदेड़ ही दिया था। अगर भाजपा अपने पाश््रव-गायकों के उन्हीं सुरों को आगामी उत्सव का भी शीर्षक-गान मान कर चल रही है तो कोई क्या करे! लेकिन असलियत तो यह है कि इस बीच सरयू में बहुत पानी बह गया है और लोग मोदी पर आज उस तरह रीझे हुए नहीं है, जैसे वे 2014 में थे।